b'\n_START_ARTICLE_\nKijiro Nambu\n_START_SECTION_\n\xc5\xbdivljenjepis\n_START_PARAGRAPH_\nKijiro Nambu je vstopil v japonske oboro\xc5\xbeene sile leta 1889, ko je bil star 20 let in sicer je za\xc4\x8del \xc5\xa1olanje na voja\xc5\xa1ki akademiji. Po treh letih je \xc5\xa1olanje zaklju\xc4\x8dil in si pridobil \xc4\x8din poro\xc4\x8dnika v artileriji. Leta 1897 je bil zaradi svojih idej na podro\xc4\x8dju oro\xc5\xbearstva dodeljen v tovarno artilerijskega oro\xc5\xbeja v Tokio, kjer je delal kot snovalec na podro\xc4\x8dju osebne oboro\xc5\xbeitve do leta 1922, ko je bil za zasluge povi\xc5\xa1an v generalporo\xc4\x8dnika in je prevzel vodenje te ustanove. \xc5\xbde leta 1902 je ustvaril prvo pi\xc5\xa1tolo, nekak\xc5\xa1no japonsko razli\xc4\x8dico Lugerja P08 (podobnost pa je bila samo na pogled, saj je pi\xc5\xa1tola delovala na povsem drugem principu). To pi\xc5\xa1tolo, ki se je imenovala Nambu Tip 4, je leta 1925 posodobil (Nambu Model 14)._NEWLINE_Novi general je v letu 1923 reorganiziral strukturo tovarne in bil imenovan tudi za direktorja voja\xc5\xa1kega instituta za znanstveno raziskovanje. Leta 1924 je bil umaknjan iz aktivne voja\xc5\xa1ke slu\xc5\xbebe v rezervno sestavo in na tem delovnem mestu do\xc4\x8dakal konec druge svetovne vojne. Po vojni je \xc5\xbeivel v Tokiu, kjer je leta 1949 tudi umrl.\n_START_SECTION_\nPodjetni\xc5\xa1tvo\n_START_PARAGRAPH_\nLeta 1927 je Kijiro Nambu ustanovil lastno podjetje za izdelavo oro\xc5\xbeja, K.K Nambu-Ju Seizosho (Tovarna oro\xc5\xbeja Nambu d.o.o.) v Tokiu, ki je izdelovalo oro\xc5\xbeje in strelivo pod dr\xc5\xbeavnim nadzorom. V decembru 1936 se je podjetje zdru\xc5\xbeilo s podjetjem Taisei Kogyo K.K. (Taisei industrija d.o.o.). Tovarna je pod novim imenom Chuo Kogyo K.K. (Chuo industrija d.o.o.) delovala do leta 1949, ko se je preimenovala v Shin-Chuo Kogyo K.K. (Shin-Chuo industrija d.o.o.). Tovarna je izdelovala oro\xc5\xbeje vse do sedemdesetih let 20. stoletja, ko je propadla.'